Tarybos reglamentas (EB) Nr. 1149/2002
2002 m. birželio 27 d.
atidarantis autonomines aukštos kokybės jautienos importo kvotas
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Atsižvelgiant į Bendrijos suinteresuotumą plėtoti darnius prekybos santykius su trečiosiomis šalimis, kaip savarankišką priemonę reikėtų numatyti atidaryti Bendrijos importo tarifinę kvotą 1000 tonų aukštos kokybės šviežios, atšaldytos ir sušaldytos jautienos.
(2) Nepaisant 2001 metais patirtų sunkumų, jautienos rinka dabar palaipsniui stabilizuojasi. Vartotojų poreikiai, ypač aukštos kokybės jautienos paklausa, Bendrijoje didėja. Papildoma aukštos kokybės jautienos sumažinta tarifinė kvota tuo pat metu patenkintų vartotojų ir tiekėjų poreikius. Tai neturėtų žymaus poveikio bendrai jautienos importo į Bendriją apimčiai.
(3) Visiems suinteresuotiems operatoriams Bendrijoje turėtų būti pasiūlytos lygios ir nuolatinės galimybės pasinaudoti ta kvota. Taip pat būtina užtikrinti tinkamą stebėjimą. Tuo tikslu kvota gali būti naudojama tik pateikus autentiškumo sertifikatą, užtikrinantį produktų rūšį ir kilmę.
(4) Pagal 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo [1] 32 straipsnį tarifų kvotas produktams, kuriems taikomas šis reglamentas, turi administruoti Komisija laikydamasi išsamių taisyklių, patvirtintų minėto reglamento 43 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
1. Atidaroma metinė Bendrijos importo tarifinė kvota 1000 tonų aukštos kokybės šviežios, atšaldytos ar sušaldytos jautienos produkto, klasifikuojamo Bendrojo muitų tarifo 0201 30 00 ir 0202 30 90 pozicijose.
2. Kvotai taikomas muitas yra 20 % ad valorem.
3. Kvotos metai tęsiasi nuo liepos 1 d. iki birželio 30 d.
2 straipsnis
Išsamios šio reglamento taikymo taisyklės, patvirtintos Reglamento (EB) Nr. 1254/1999 43 straipsnio nustatyta tvarka, apima nuostatas, pagal kurias norint naudoti 1 straipsnyje minimą kvotą, reikia pateikti produktų rūšį ir kilmę užtikrinantį autentiškumo sertifikatą.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. birželio 27 d.